কাশ্মীরি চিকিৎসককে কলকাতা ছাড়ার হুমকি
জম্মু-কাশ্মীরের পুলওয়ামায় হামলায় ভারতীয় আধাসামরিক বাহিনীর ৪৯ সদস্য নিহত হওয়ার ঘটনায় ক্ষোভে উত্তাল গোটা ভারত।







এ ঘটনার পরই ভারতের নানা জায়গায় পাকিস্তানি কিংবা কাশ্মীরিদের  হেনস্থা করার ঘটনা সামনে আসছে। একই সঙ্গে সামাজিক মাধ্যমেও পুলওয়ামার ঘটনার বিরুদ্ধে প্রতিবাদ জানাতে গিয়ে অনেকেই কাশ্মীরের সাধারণ মানুষের বিরুদ্ধেও ক্ষোভ দেখাচ্ছেন।




কলকাতায় বাসরত এক  কাশ্মীরি চিকিৎসক হেনস্থার শিকার হয়েছেন বলে সেখানকার পুলিশ জানিয়েছে। অভিযোগ পেয়ে তার বাড়িতে নিরাপত্তার ব্যবস্থা করেছে ভারত সরকার।
তবে ওই চিকিৎসকের নিরাপত্তার স্বার্থে তার নাম প্রকাশ করা হচ্ছে না।
পশ্চিমবঙ্গ শিশু অধিকার সুরক্ষা কমিশনের সদস্য প্রসূন ভৌমিকের উদ্বৃতি দিয়ে বিবিসি বাংলার এক প্রতিবেদনে বলা হয়, 'ওই চিকিৎসক জানিয়েছেন- তিনি বাজার করে ফেরার পথে কিছু লোক তাকে ঘিরে ধরে। এ সময় তাকে হুমকি দিয়ে বলে, অতিসত্ত্বর সন্তানদের নিয়ে নিজের রাজ্য কাশ্মীরে তাকে ফিরে হবে।'
ওই চিকিৎসকের দুটি বাচ্চাই দক্ষিণ কলকাতার একটি নামকরা স্কুলে পড়ে। তাদেরও হেনস্থার শিকার হতে হয়েছে বলে অভিযোগ উঠেছে।
এ ঘটনায় চিকিৎসক সংগঠনগুলো এবং অন্যান্য নাগরিক সংগঠনও ওই চিকিৎসকের পাশে দাঁড়িয়েছে বলে জানা গেছে।
পুলওয়ামার ঘটনার পরে ভারতের নানা জায়গাতেই কাশ্মীরিদের হেনস্থার শিকার হতে হচ্ছে বলে অভিযোগ পাওয়া যাচ্ছে।
তবে মানবাধিকার কর্মী ভৌমিক জানান, ওই কাশ্মীরি চিকিৎসক মঙ্গলবার রাতে তাকে লিখিতভাবে জানিয়েছেন- হুমকি আসলেও তিনি কলকাতা ছাড়বেন না। এটাই তার শহর, তিনি এখানেই থাকবেন।

জম্মু-কাশ্মীরের পুলওয়ামায় হামলায় ভারতীয় আধাসামরিক বাহিনীর ৪৯ সদস্য নিহত হওয়ার ঘটনায় ক্ষোভে উত্তাল গোটা ভারত।